Zambiese regering kry bloedneus in SA hof oor myn | Netwerk24
Deur Bloomberg 23 Julie 2019 14:16
Vedanta se Konkola-kopermyn in Zambië.Foto: Vedanta
Die Zambiese regering moet onmiddellik ophou met die likwidasie van Vedanta Resources se Konkola-kopermyn, het regter Leicester Adams Dinsdag in die hooggeregshof in Johannesburg beslis.
Die arbitrasieproses tussen die myn en die regering moet eers afgehandel word, het Adams beslis.
Vendata, wat deur die Indiese miljardêr Anil Agarwal beheer word, het die hofaansoek in Johannesburg ingedien omdat die partye op dié stad ooreengekom het as die setel vir arbitrasie.
Argawal besit ook deur Volcan, ’n maatskappy van sy familie, ’n belang van 19% in Anglo American.
Vendata het die aansoek ingedien teen Zambië se ZCCM-IH Holdings plc, wat ’n 20%-belang in Konkola het. Die Zambiese regering het in Mei met die likwidasieproses begin nadat hy Vendata daarvan beskuldig het dat hy gejok het oor sy uitbreidingsplanne en dat hy te min belasting betaal.
Die hofuitspraak is ’n terugslag vir die Zambiese regering, wat Konkola aan ’n ander buitelandse belegger wil verkoop.
China Non-Ferrous Metals is glo een van die moontlike kopers.
Adams het bevind die Zambiese regering het sy verpligtinge as aandeelhouer verbreek en doen dit steeds.
Vendata sê hy is ’n “toegewyde belegger” wat sedert 2004 al meer as $3 miljard in die land belê het.
Richard Musukwa, die Zambië se minister van mynwese, het voorheen gesê die dispuut met Vedanta is ’n “geïsoleerde geval”.
Die beslaglegging het beleggers egter laat skrik en het druk geplaas op die aandeelpryse van maatskappye wat in Zambië bedrywig is.
Musukwa het nie ná die uitspraak gereageer op ’n versoek om kommentaar nie.
Meer oor: Zambië | Mynbou | Likwidasie